‘इस तरह रामकथा : एक पुनर्पाठ’ लिखते हुए मैं उन ‘दमित भाषा संसारों’ में पहुंचा, जिन्हें मैं मनुष्य की मुक्ति की अनिवार्य भूमिका बनाने वाला मानता हूं। तब से ले कर मैं किसी न किसी शक्ल में इन गौण और दमित भाषा संसारों को फिर से जीवंत बनाने के लिये रचनात्मक संघर्ष कर रहा हूं। रामकथा में उतरा तो मेरे सामने कभी एक गरुड़ चला आया, तो कभी एक गिद्ध; कभी वानर, कभी भालू ; कभी हिरण, कभी राक्षस ; कभी देवता, कभी असुर, नाग, किन्नर या जाने और कितने दमित भाषा संसारों के लोग ; जिन्हें तर्क संगत रूप में हमारी सभ्यता के विकास की इतिहास-कथा की तरह ‘लिखा जाना’ ज़रूरी लग रहा था। यह मेरी एक कोशिश थी, कथा की, इतिहास की और मौलिक चिंतन की मुक्ति के लिये की गयी एक कोशिश।